钦定古今图书集成/方舆汇编/职方典/第1281卷 > 《石渠记》前人
## 钦定古今图书集成/方舆汇编/职方典/第1281卷 > 《石渠记》前人

自渴西南行不能百步，得石渠，民桥其上。有“泉幽然，
其鸣乍大乍细。渠之广或咫尺，或倍尺，其长可十许
步。其流抵大石，伏出其下。逾石而往，有石泓，菖蒲被
之，青鲜环周。”又折西行，旁陷岩石下，北堕小潭，潭幅
员减百尺，清深多鯈鱼。又北曲行纡馀，睨若无穷，然
卒入于渴。其侧皆诡石怪木，奇卉美箭，可列坐而休
焉。风摇其颠，韵动崖谷，视之既静，其听始远。予从州
牧得之，揽去翳朽，决疏土石，既崇而焚，既酾而盈。惜
其未始有传焉者，故累记其所属，遗之其人，书之其
阳，俾后好事者求之，得以易。元和七年正月八日，蠲
渠至大石，十月十九日逾石，得石泓小，潭渠之美于
是始穷也。